Números 10
Kollke trompetanaca
1Tatitu Diosajj Moisesarojj sänwa:
2“Pä kollke trompetanac lurasim martillompi lek'suta, ucasti jakenacar tantachañataqui, uqhamarac sarjjaruñataquiraquïniwa. 3Cunapachatejj uca paypacha trompetanacajj phust'asini, ucapachajj takpach marcaw juma nayräjjaru tantacht'asini Tatitu Diosampi Jiquisiñ Carpäquis uca mantañaru. 4Ucampisa cunapachatejj mä sapa trompetaqui phust'asini ucqhajj tribunacan jilïrinacapaquiw tantacht'asini. 5Cunapachatejj trompetanacajj arnakasiñanacampi phust'asini ucqhajj cawquïrinacatejj inti jalsu tokena utjapqui ucanacaw sarjjarupjjani. 6Payïri phust'äwirusti, aynach token utjapqui ucanacaw sarjjarupjjaraquini. Trompetanac phust'añatejj arnakasiñampïchini, ucajj sarjjaruñataquiraquïniwa. 7Ucampisa trompetatejj alekaqui phust'asini ucajj marcan tantacht'asiñataquiquïniwa. 8Sacerdotenacampi, Aarón chachan wawanacapampiquiw trompetanac phust'añataquejj utt'ayatäpjjani. Aca leyinacajj jumanacataquejj wiñayatac uchatäniwa.
9“Cunapachatejj uñisirinacamajj quipca orakepan nuwantapjjätpan, jumanacan nuwasiri mistupjjañamataqui, ucqhajj trompetanac phust'apjjam, uqhamarac wali jach'at art'asipjjam. Uqhamatwa naya Tatitu Diosamajj jumanacat amtasï, ucatsti uñisirinacamatwa khespiyapjjäma. 10Uqhamaraqui trompetanacjja phust'asipjjam, cusisiña urunacansa, fiesta urunacansa, machak phajjsïqui ucapacha, cunapachatejj nactayasin sacrificionac loktapcäta, uqhamarac sumancaña sacrificio loktasipcäta ucapacha. Uqhamatwa nayajj jumanacat amtasipjjäma. Nayaw jumanacan Tatitu Diosamätjja.”
Israelitanacajj Sinaí wasarat sartawayapjje
11Pä mara, payïri phajjsina pä tunca urunaca sarakatarusti, kenayajj sartawayjjänwa Arust'äwi Carpa patjjatjja. 12Israelitanacasti Sinaí wasaratjja sartawayjjapjjaraquïnwa. Kenayasti Parán sat wasararuw sayt'araquïna. 13Cunjämtejj Tatitojj Moisesaru siscatayna uqhamarjama. 14Nayrakatasti cawquïri ejercitotejj Judá tribun wiphalapanïcäna ucanacaw sarantapjjäna, jupanacan jilïripasti Naasón sat Aminadab chachan wawapänwa. 15Isacar tribun ejercitopan nayrakataparojj, Natanael sat Zuar chachan wawapaw sararaquïna. 16Uqhamarac Zabulón tribun ejercitopa nayrakataparojj, Eliab sat Helón chachan wawapaw sararaquïna. 17Ucapachasti, Arust'äwi Carpa jararasinjja Gersonan, uqhamarac Merarin wawanacapaw apjjarusin thaquinjam apapjjäna.
18Ucjjarusti sarapjjänwa cawquïri ejercitotejj Rubén tribun wiphala panïqui ucanaca; jilïripasti Elisur sat Sedeur chachan wawapänwa. 19Simeón tribun ejercitopa nayrakatarojj Selumiel sat Zurisadai chachan wawapaw sararaquïna. 20Gad tribun ejercitop nayrakatarojj Eliasaf sat Reuel chachan wawapaw saräna. 21Ucjjarusti Coat chachan wawanacapaw sarapjjäna. Kollan yänac apt'asita. Cunapachatejj jupanacajj puripjjän ucqhajj, niyaw Arust'äwi Carpajj sayt'ayatäjjäna.
22Ucjjarusti, cawquïri ejercitotejj Efraín tribun wiphalapanïcän ucanacaw sarapjjäna, jilïripasti Elisama sat Amiud chachan wawapänwa. 23Manasés tribun ejercitop nayrakatarojj Gamaliel sat Pedasur chachan wawapaw saräna. 24Benjamín tribun ejercitop nayrakatarojj, Abidán sat Gedeoni chachan wawapaw saräna.
25Mayni ejercitonac khepatsti sarapjjänwa cawquïri ejercitotejj Dan tribun wiphalapanïcäna ucanaca. Jilïripasti Ahiezer sat Amisadai chachan wawapänwa. 26Aser tribun ejercitop nayrakatarojj, Pagiel sat Ocrán chachan wawapaw saräna. 27Neftalí tribun ejercitop nayrakatarojj saränwa, Ahira sat Enán chachan wawapa.
28Uqhamwa israelitanacan ejercitopajj sarapjjäna, cunapachatejj thaquinjam sarapcän ucapachajja.
Moisesajj warmipan jilaparuw jawsi jupampi sarañapataqui
29Moisesasti mä urojj warmipan jilaparuw jawsäna, ucasti Hobab satänwa, Reuel sat madianita chachan wawaparaqui, ucatsti sänwa:
—Nanacajj sarasipctwa cawquïri oraktejj Tatitojj churämaw sapquitu ucaru. Jutam, nanacampi chica sarañäni, sum uñjapjjaraquïma, Tatitojj arupampiw arsu Israel marcar munasiñampi uñjañataquejja —sasa.
30Ucampis Hobab chachajj juparojj sänwa:
—Janiw sarquiristti, orakejjaruquiw cuttjjä, cawqhancquitejj familianacajjajj ucaru —sasa.
31Moisesasti sascaquïnwa:
—Jan sarcamti, jumajj sum uñjtajja cawqharutejj wasaran puripquirista ucjja, uqhamarus jumawa irpapjjetasmajja. 32Jumatejj nanacampi chica saräta ucqhajj jaljasiñäniw cawquïri suma yänactejj Tatitojj churquistan ucjja —sasa.
33Uqhamaw Tatitun kollupat sarjjapjjäna. Tatitu Diosan suma Arust'äwiru Mantayir Arcapajj jupanacan nayrap saräna, quimsüru sararusti mä cheka thakapjjäna samart'añataqui. 34Urusti, Tatitun kenayapajj jupanac patanjamwa saräna, cunapachatejj jupanacajj thaquinjam sarjjarupcän ucqhajja. 35Cunapachatejj Diosan arcapajj sarjjarüna ucqhajj Moisesajj sänwa:
“¡Sartasim Dios Tatitu!
¡Uñisirinacamas ananucutäpan!,
¡jumaru uñjasajj uñisirinacamajj jaltjjapjjpan!” sasa.
36Ucampis cunapachatï arcajj sayt'cäna ucqhajj, Moisesajj sänwa:
“¡Jichhajj cutt'anim Tata,
israelan jan jact'caya ejercitoparu!” sasa.
por_Latn mlt_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn